정조 2년
閏六月十三日辰時。晴。上御熙政堂。大臣備局堂上引見入侍時。領議政金尙喆。左議政徐命善。右議政鄭弘淳。行知中樞府事具善復。行工曹判書洪樂性。行吏曹判書李重祜。行兵曹判書李徽之。刑曹判書鄭光漢。右參贊金鍾秀。判尹金華鎭。訓鍊都正李國賢。禮曹參判徐浩修。行副司直李衍祥。行都承旨洪國榮。行副司直李普行。大司成柳戇。大司憲鄭好仁。大司諫吳載紹。正言尹行元。行副提學吳載純。校理李謙彬朴天衡。副校理鄭宇淳。修撰黃昇源姜忱。副修撰宋煥億金憙。左副承旨徐有防。假注書李集斗。事變假注書李百亨。記事官徐龍輔金勉柱諸臣。以次進伏訖。上曰。統制使張志恒。同爲入侍。志恒亦同入進伏。尙喆曰。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。彼臺臣誰耶。命善曰。尹行元矣。上曰。故相尹東山之孫乎。命善曰。故相臣尹趾完之玄孫也。上曰。然則尹行修之幾寸乎。命善曰。六寸矣。上命有防。讀江華御史別單覆啓判付及備局收議批答曰。頃於本府。別遣御史。使之審察其形便。反閱其儲蓄者。意在爲保障振刷之政是隱則。御史還朝之後。必有別般矯救之擧然後。可責實效是如乎。不如是。則繡啓秪資等。棄之休紙矣。是豈周爰之意乎。其中統禦使移設事。非是御史之言。出於無稽。原來古人之論。本自詳備。今無更加疑難者。而本司回啓。則其在難於更張之道。固當防啓是乃。眷此江華一區。天設之塹。殆非人力之所能及者兺不喩。亦察畿內城池緩急之可以得力者。孰有勝於此地者乎。大抵是府也。爲賊路咽喉之要衝。而不得通府下十三鎭之舟師戰艦。環京數百里中。舳艫幾艘。帶甲幾哨。曾不領攝。視若別界之物是如乎。不設保障於是府則已。旣設之後。寧有如許疎虞之制置乎。今之議者。或曰若以本府爲統禦營。則喬桐作一列鎭。設有航海之擧。可無猗角之勢。此爲難便之端云。而此有不然者。蓋議者之說。指航海時謂也。變已到此。國勢之岌嶪。無異於宋之崖山矣。雖有如喬桐之百閫營。勢無奈何。議者之見。或有未盡周思者歟。況旀以今制置言之。名以保障。曾無保障之具是隱則。是無其具而責其名也。奚異於責視於瞽而借聽於聾者。脫有盜賊之警。雖欲避亂於本府。御駕將以何船渡涉是旀。官民將以何船渡涉是旀。軍兵將以何船渡涉乎。臨亂渡津。則賊兵之躡後。必然之勢也是去乙。當此時也。津之前無船。津之後有賊。不待航海。危亡可立而待也。幸有一二船隻。御駕得以利涉是遣。設或渡得略干人。是乃。許多士民之避亂。其可將以何船盡得越津乎。或投於水。或死於賊。不徒兵家料賊之策爲然。抑亦丙丁歲已然之事。亦足爲鑑。是豈非思猶凜然之事哉。且令雖上所云云之弊是良置。又有盜賊從湖沿。順流而下。擧帆向風。蔽海長驅。則惟彼喬桐。偏在一隅。勢不得探察。而至於本府。雖能目擊。旣無整待之船。而又無團束之卒。安得禦侮乎。且聞本府。雖在常時。境內過去船隻。無論尋常與殊常。一任其上下。而初不檢察是旀。其存零星私船段置。俱是島民生理之商船乙仍于春散冬歸。初無艤船而待者是如乎。論以地勢。參以軍務。有水而無船。有船而無軍。有軍而無器。則有一於此。靡或不敗是去等。況今本府。兼有此許多弊端者乎。且以近日統禦使狀啓觀之。本營無錢穀所儲。至以江華所在穀物。有移劃之請。此又目前不成事理之一端也。由前由後。細加商量。則統禦營之不設於本府者。失計之甚也。自始役之時。或於花梁。或於喬桐。已無定制矣。到今定爲不易之規。未爲不可。然而移設之際。若有耗費之甚鉅。則顧今經儲。實有時詘之歎是乎矣。此不過以此而易彼。所費無多云。然則在朝家無所害。而緩急可以得力矣。在保障有大益。而水陸可以相應矣。利害便否。若是較然。而因循抛棄。實爲可歎是乃。事係更張。則爛加商量。務得其便。似合謀始之體是旀。玆事若得歸一。則繼此更當有所詢問者是置。將此判付辭意。廟堂之臣。各陳可否之議。以爲取舍之地爲良如敎事。領議政金尙喆以爲。臣伏讀判付辭意。則宏謨遠圖之指劃問難。出尋常萬萬。關河形便。盡入大聖人範圍之中。甚盛甚盛。第以察邇之意。有此謀衆之擧。在治朝吁咈之義。安敢不一言對颺乎。如臣短拙。何嘗有意於經綸國家之務。而至於江華喬桐。曾有歷覽。不無隱度。蓋江都與南漢。左右犄角。相爲保障。雖是我國金湯之寶。若言其戰守之勢。則爲晉陽可守之地。異濡首必戰之處。今此兼摠水陸之議。非徒今繡衣之言。亦多從前守臣之論。而百餘年來。迄今因循者。苟係利害之十無一疑。攧撲不破。豈但以一時更張之難。有或趑趄於謀國之大計哉。要之江都。則環以山野。所處也深。而爲三南海程之門戶。喬桐則無所障蔽。所處也露而爲兩西海程之要衝。雖當緩急之時。若遇東北之陸賊。江都可歸也。若遇西南之水賊。江都不可歸也。雖兼水軍。將焉用哉。喬桐永宗。俱置舟師。獨於江都。不置舟師者。當初制置。豈無所以哉。假使江都。摠轄喬桐舟師。彼甲津月串之水。非能容許大戰艦之處。勢將列置於西南諸島。而所謂諸島。或遠於江都。或近於喬桐。其若海波一驚。事出倉卒。則臨急應變。其不責之於手下之喬桐。乃反責之於背後之江華耶。今罷臨海之統禦營。亦何爲哉。況且甕津喬桐。西洋之輔車相依者。喬桐營。㨾雖疲殘。無可恃。有城郭焉。有舟師焉。我國家水使。彼人輒稱以將軍故。海西唐船。無日不出沒於沿海。而獨不近所江者。以其有營衙門也。喬桐之稱水營。一如海西之有水營。而今忽革罷。何異去其一臂乎。雖以官制言之。諸道水軍。元無文宰管領之規。今若使留守爲三道統禦使。則海中出沒之春秋操鍊。耕織異宜。疎虞必多。若使武臣。爲居留之任。則此又事勢掣礙之一端也。今臣所陳。只論移屬當否而已。若其移屬後。措置之道。雖有彼此相妨之端。係是節目間事。有未暇覼縷。關防變通。貴在審愼。以臣管見。何敢質言。而金城方略。猶云百聞不如一見。若命識務知邊之臣。使之周察兩地形便。果有處置得宜之策。則待其歸奏而後處分。恐似未晩。伏惟上裁。左議政臣徐命善以爲。臣於江都喬桐。未嘗一躡其地。周覽形勢。則彼此便否。固不敢懸空揣摹。而伏見判付辭意。首尾數十行。諄複條列。凡於設置之利害。防守之緊歇。歷落分明。瞭然如指掌。如臣蒙昧。只當贊揚之不暇。顧何敢措一辭於其間也。第首揆。旣有參差之議。臣則就其言而反復之可乎。夫江都之可守不可戰。誠是也。而守之之道。必須統領諸軍。管轄列鎭。然後始可以成亭障之勢。備捍禦之具。賊不敢近而其守也固。若曰可守之地。無用戰具。則設有薄城之虞。其將束手而受敵乎。至於繋纜之遠近。稱號之革罷。聖敎亦非謂盡奪喬桐之船艦。永罷喬桐之鎭堡。空其島而乃已也。排布制置。惟當仍舊貫。而只以統禦使之名。歸之於江都。使之摠攬三道之舟師。而喬桐則與永宗作水軍防禦。爲江都之左右翼。凡有緩急。受節制於江都之統禦使。則軍制有統攝之效。保障無疎虞之歎。臣未見其不便也。若文宰之不可領水軍。武臣之不可爲居留。自古任人。惟觀才器之如何。不必以文武爲拘。雖然。事係變通。臣不敢質言。伏惟上裁。右議政鄭弘淳。以爲沁都喬桐之變通便否。議有甲乙。其來久矣。而地之形便。旣未足躡。事之利害。素無心究。只就物論抑斷。强爲未瑩之說。欲齊不一之論。甚非誠實底道理。睿詢之下。不敢質言其得失。而第伏念當初設施。必有遠圖長慮。非一時苟爲之計。而到今論其變通。則變通之後。安保其盡得其當行之無弊乎。人之才猷識慮。雖無間於古今之別。而大凡經綸措置。每患後人之不如前人。世級之降。理固然矣。爲今之計。惟當謹守成規。戒存變更。或有法久弊生。不得不以損益者。則只宜隨綻隨補。務爲苟完。毋失故人設施之本意。自不害爲經遠之謨也。必不得已。則只將統禦使之號。屬之江都。俾爲管轄於有事之時。節度使營。仍前勿改。使與海西營鎭。作表裏之勢。則保障有統領之權。海防無疎虞之慮。愚見止此。不敢支辭。伏惟上裁。兼禮曹判書臣李景祜以爲。臣伏讀聖諭。反覆諄摰。措劃之方。利害之宜。靡有餘蘊。莊誦欽歎。竊仰聖慮之出尋常萬萬。而況玆事已多前人之論列。不待俯詢群議。就此講定。亦似不難。第伏念凡係變通之事。說時做時。每多不同。此古人所謂有難易之歎者也。今玆統禦營移設。亦一關防大變通。能無日後窒礙之弊。亦未能逆料。則臣素無酌量彼此。講究平日者。不敢以臆見仰對。惟在更加詳審。博訪而善處之。行知中樞府事具善復以爲。以江都御史別單判付中。統禦移設便宜。有諸臣各陳可否之命。如臣無似。豈足以仰答淸諮。而第臣有區區目擊者。玆敢一一條陳。以備乙覽焉。臣於戊辰。待罪永宗時。赴操喬桐。歷覽江都之東南。則三南之船路。皆至江都月串鎭燕尾亭前洋。達于京江。旋以海西水閫之任。歷覽水路形便。至於江都後洋。則兩西之往來船。皆從此路。過喬桐而至於燕尾亭。達于京江。此實南西水路之合襟處也。然則。江華之爲海路咽喉也明矣。臣又於乙酉。待罪訓局時。承命往視吉祥牧場。轉上摩尼山。參星壇。周視四面。則諸島之星羅棋布者。專爲江華一府而設。實是海路之關阨。神京之捍蔽也。萬一海防有警。而江都失守。則三南之漕船。兩西之運糧。路絶於京江。其爲京城之患。豈可言哉。統禦之移設。斷不可已。而至於喬桐永宗。則不過江都之左右翼也。況喬桐。直一彈丸之島。而城堞不高。民戶不多。且其船泊不利。許多戰船。閣置陸地。除非晦望潮盛之時。萬無浮船出海之勢。以此形便。何足以統禦三道耶。然而船路無定。惟風所使。喬永之設置。亦足爲應敵之地。而爲輔車於江都。其不可等棄也決矣。分設左右防營。使之先警後援。犄角捍禦。實爲萬全之策。臣愚賤見。竊以爲便。伏惟上裁。行戶曹判書具允鈺以爲。統禦營之移設江都。前輩之論。厥惟久矣。而臣未嘗一躡其地。以覩其形便。何敢强所不知。率爾臆對乎。臣伏讀判下辭意。十行諄復。瞭如指掌。其所移設。利害較然。臣不勝欽仰之至。第伏念凡係變通之政。必貴謀始之策。臣之所慮者。卽財用一事也。今若移營。則喬桐亦不可空置。而當依舊設置大鎭。如水營防營之制。其所本有之戰具。不可盡爲移送於江都。則江都之造備舟艦。把定軍卒。乃是次第應行之事。竝與各樣機械之資。舟師接濟之需而計之。則將費許多財力。此亦不可不預爲商量者也。臣意。別遣將臣中諳鍊方略者。周審兩處形便。及凡百措置事。宜其不至大段費用與否。爛商歸奏而後決之。恐似得宜。伏惟上裁。行工曹判書洪樂性以爲。臣於沁府。始膺繡衣之命。後忝居留之任。其形便凡百。或不無一二記識者。蓋海島之要衡。莫緊於沁府。防守之疎虞。亦莫甚於沁府。則可謂有天設之險。而無人謀之臧也。可勝惜哉。惟彼喬桐。名以統禦。而一片孤嶼。海道左遠。旣無扼喉拊背之勢。且雖有舟艦之屬。而藏之斷港。用不以時。則殆同以有用之具。置無用之地也。此所以從前有移設之論。而臣於年前。以齟齬之說。發之廟堂之間者。亦一再矣。今玆聖敎。允合於設險守國之義。其於通變當否之際。天鑑洞燭無餘。臣何敢更贅蕪說也。第更張之弊。固不可不念。然凡事不當變而變。則誠不勝更張之弊。而當變而不變。則其爲弊也。尤有甚於更張之弊矣。恐不宜一向膠守此論。而只觀事之當變與不當變而已。俯詢之下。略陳愚見。惟在聖裁。行吏曹判書李重祜以爲。關防設施。有國之重事也。今玆統禦營移設之議。厥惟久矣。而尙今未遑者。豈不以事關更張。有難輕議而然耶。臣於沁都一境。未嘗目擊其形便。移營利害。不能瞭然於心中。今於俯詢之下。不敢遙度而臆對矣。行兵曹判書李徽之以爲。京畿統禦營之移屬江華形便。臣於待罪江華留守時。陳疏備論。則詢問之下。無他所陳。而蓋以畿輔而不置水軍帥則已。如置之則。不宜捨江華而取喬桐。臣之所見。雖如此。事係重大。不敢輕議。伏惟上裁。江華留守李福源以爲。臣之待罪居留。未及周年。關防形便。旣不能徧審。而熟講。則下詢之下。有不敢率爾臆對。而海道之此重彼輕。衆目之所共覩。兵勢之貴合忌分。前人之所已陳。至於江都舟師之昔有而今亡。尤是不可曉之闕典。今此判付辭敎。業已洞燭利害。臣不敢猥贊一言。惟在上裁。刑曹判書鄭光漢以爲。喬桐形便之何如。控制之緊歇。臣實昧昧。而第聞傳者之言。則喬桐船艙甚不好。待潮而船始浮云。然則潮未生之前。便與無船等。此豈置水營設戰艦之本意哉。至於江華。則以繡啓觀之。藏船之港甚多。毋論潮汐之有無。可用蒙衝之大艑云。誠如斯言。則移設之便否。庶可較然於此一着矣。然而如臣之短於籌慮者。何敢妄論於目未詳覩。心無素量之事乎。伏惟上裁。右參贊金鍾秀以爲。統禦移設江都之議。臣於待罪留守時。略有所擧。似於前席。今豈有異見哉。江都之不置一戰船一水卒。只專爲入保之計。初不生禦賊之意者。爲謀太拙。有欠萬全。噫。禦與守。互資守以禦益固者。兵家之常策也。而江都則有守而無禦。其所謂禦者。亦但欲禦賊於旣登岸之後。而不欲禦賊於未登岸之前。不亦謬乎。且江都前對漢口。左挾喬桐。右帶永宗。則地爲西南之綰轂。勢便彼此之呼應者。莫江都若也。假令賊船。自三南來者。過永宗抵漢口。則喬桐不知。自兩西來者。過喬桐抵漢口。則永宗不知。惟江都。則賊船自三南兩西來。而入漢口者。無不在吾目中。而獨無奈節制。旣不通諸鎭。船卒又不在手下。則坐視之外。何問無路。此豈策之得者哉。臣故曰。使江華府留守。兼三道統禦使。而置戰船水卒便。大抵此等事。每患難於遙度。目擊之外。惟有畫圖。可以領略地形。斟量事情。故臣在江都時。摹成地圖。擬一徹乙覽而未果。然此關海防大計。非臣淺智所敢臆斷。惟在聖上深思博詢而處之而已。行副司直鄭好仁以爲。江都形便。臣旣不得目擊。則今何敢臆論利害。而歷考前後一二守臣之疏論。參以今番繡衣之書啓。大抵沿海關防。當以江華爲根本。而喬桐永宗。卽其左右羽翼。當初設置統禦營於喬桐者。不過爲聲勢相應之計。而根本之地。防禦之策。旣若是疎虞。則喬桐之舟艦軍卒。眞所謂雖鞭之長。不及馬腹者也。今此判付辭敎。已悉便否。臣方莊誦之不暇。何敢猥陳愚迷之見乎。惟在上裁。漢城判尹金華鎭以爲。今此下詢之事。旣係關防大變通。而臣於江華喬桐。未曾一番躬審。何敢妄有所臆對。第念莫重保障之地。宜兼水陸之號云者。此乃先輩所盛論也。今以經遠之聖慮。欲爲移設舟師於江都。則通變措置之際。恐不無掣礙難便之端。臣意則三道統禦之號。使留守兼管。一如各道監司兼兵馬水軍之例。而統轄舟師之權。喬桐仍置京畿水使。俾受統禦節制。則雖當不虞之時。庶責相管之效。惟在博詢而處之。伏惟上裁。行副司直李漢膺以爲。聖上宵旰之中。深軫綢繆之謨。乃以統禦營移設之策。至有廟堂臣博詢之擧。如臣無似。忝叨將任。亦廁於俯問之列。尤不勝惶隕欽仰之至。臣曾待罪統禦使。粗知二府之形便。事情不無櫽栝於平日者。以形便而言之。喬桐偏居一隅。宜於禦西而不宜於禦南。固不若江華之遍宜於禦西禦南也。以事情而言之。喬桐本自凋殘。器機財力。又不及江華之萬一也。且念防海之地。專恃藏船之所。而喬桐之藏置戰船。又不若江華之便利也。夫名以三道統禦。統管三道之列鎭。防禦三道之賊衝之謂也。而今喬桐。則所據之偏如右所陳。雖擁統禦之名。殊無統禦之實。恐非設營名官之義。若移設於江華。則名與實相符。守與禦俱便。以此以彼。捨喬桐而移江華。誠爲關防萬世之利也。今伏奉下詢。敢將素蘊。仰對至此。伏惟上裁。行訓鍊院都正李國賢以爲。以江都御史別單判付中。統禦移設便宜。有諸臣各陳可否之命。如臣無似。何敢仰答淸問。而第臣有區區微見。玆敢仰陳。以備乙覽焉。伏以沁都一區。屹峙於國都水口。綰轂諸路海防。天塹之險。地利之固。寔緩急依歸之所。而喬桐永宗。羅在西南。勢成輔車。有若控衛者然。此實天爲之設。其宜極其人謀。而曾戰艦水卒之備。脫有海賊揚帆而來。則無以沮遏。徒思坐守。自爲翫寇之歸。言念及此。寧不寒心。永宗之於沁都。間有甲串港海。而三南公私漕路。皆由於此。下有孫乭項亂嶼嵯峨。載卜之船。去來之際。其所畏愼。認以瞿塘。喬桐之於沁都。間有十里港海。此亦通三南之水路。然由沁都南外洋然後過此。較諸由沁都永宗間孫乭項甲串津。則迂直不啻懸殊故。去來船隻。皆由於甲串津。西有通兩西水路。對峙海西之延坪島。統以論之。則可謂管轄三南兩西水路咽喉之地。京畿水使之初設花梁。後移喬桐。至錫三道統禦之號者。似由於此。而第其徒尊衙門。凡百草率。平日規模。反不如他道水營。以此設施。何以責統禦三道之重任乎。且以形便論之。若以喬桐變爲防營。與永宗。爲沁都之左右翼。使之先後警援。犄角捍衛。而沁都則處中摠轄。左指右揮。爲國藩翰。則設有海寇。神京自可有堂隩安靜之勢。愚臣淺見如此。惶恐陳白。伏惟上裁。禮曹參判徐浩修以爲。臣跡未到江都。而與論形便。誠有捫燭之嫌。然今玆收議。出於察邇之盛德。敢無一言對揚乎。江都形勢。西鎭摩尼。東帶甲津。以喬桐永宗爲左右翼。賊自西北。則必過喬桐。賊自東南則必過永宗。且甲津以積甲可濟而得名。廣不過一葦可杭。雖蒙衝露橈之具。實無周旋擺列之所故。原初創設。各因地利。蓋江都可守而不可戰。喬桐永宗。可戰而不可守。峙糇糧於江都。爲守也。統舟師於喬永。爲戰也。賊在外洋而禦之。然後江都之守乃固。賊旣過喬永而入內洋。則非但戰不必勝。守亦未必固也。然統禦之權。旣在喬桐而永宗不受江都之節制。則號令不一。而戰守之勢必分。臣意則喬桐與永宗。竝置僉使兼防禦。仍統舊所領之舟師。而爲江都南北捍蔽。江都則。減鎭撫使。兼統禦使。以節制喬永兩鎭而爲之犄角。設有緩急。可戰則戰。可守則守。令出於一而勢不分。此有更張之實。而無設施之費。只一職號之去來。可得措置之便宜。伏願博采僉議。務歸至當。行副司直李衍祥以爲。顧玆保障之重地。未免制置之疎虞。統禦移設。誠合便宜。然非但事係更張。政要審愼。兩西控扼之閫。不可空棄。一府創施之方。亦多掣礙。而以臣愚淺之見。旣未及博考徐究。姑不敢枚擧條陳。惟在聖明廣詢而財處焉。行都承旨洪國榮以爲。統禦營移設便否。臣於筵席。屢承下敎。亦有所仰對。而終不敢出見決論者。誠以未能躬審。難於臆料而然也。惟願博採廟議處之。行副司直鄭民始以爲。統禦使移設之事。故重臣之疏論。御史之書啓。俱有可據。第臣旣非親歷其形便。且未周悉其事勢。有難遙度而臆斷。故於回啓之時。不敢直請變通。而以爲徐議便否之地矣。伏奉判下辭敎。設施利害。瞭如指掌。臣無用更議。博詢僉議之可否。更審措置之便當。消詳決定。似合事宜。行副司直李普行以爲。江都。乃三南兩西海路所從出入之關隘咽喉。而爲國之門戶。語其形便。則比諸喬桐永宗之各居一隅。茫無管攝。相去萬萬。其捍禦守備之防。誠不容少忽。而統禦營移設之便否利害。較如白黑。終古議論。固已如此。而特憚於一時更張。尙今因循而未決耳。今幸聖鑑照燭無餘。旣勤九重之裁度。爰降十行之指畫。期誠防海之宏謨。固圉之遠圖。臣愚淺見。不勝欽歎。俯詢之下。無容更議。伏惟上裁。大司成柳戇以爲。沁喬兩營。臣未之見。設施便宜。何敢遙度妄論。而嘗聞輿人之誦。又見故判書臣金鎭圭疏。懣然心腹。不待釣魚之躬歷。已足瞭然於隴蜀未徑。夫沁都坐鎭三邊水路之要衝。名以居留。無一戰艦一水卒在手下。賊船犯海而不敢爲蔽遮沮遏之計。徒以乘險避敵。爲長策而已。國君守在四境。豈可棄八路人民。深藏遠遁。一循麗季之覆轍。高可爲晉陽之走。下不免公孫之築。思之及此。凜然心寒。石頭襟帶之限。視沁都不啻天壤。而水鏖江中。陸戰岸上。魏氏之武夫千群。逡巡退走。曾謂天險如沁都而防守之疎虞。一至此哉。喬桐名雖統禦。不過一彈丸小島。器械不利。財力俱竭。逐年移粟於沁都。已非可繼之道。況藏船於水淺處。每値潮落。船在土上。海寇之來。安保其必在於水盛之時。而竭三道生民之膏血。守此半全半危之絶地。以徼幸於萬一耶。假使喬桐形便之宜。與沁都等。與其兩設而勢分。毋寧專於一處。況萬萬不及者乎。若令沁都。兼管統禦之職。別置小鎭於喬桐。以兵船防船等小船。瞭防西寇。羽翼沁營。則船小而無膠水之患。勢合而有專制之重。沁都一營。隱然爲海之巨防。敵雖萬艘蔽海。不敢爲捨而橫過之計。前後言此計者非一。而特以目前之無虞。憚更張之名而因循至此。今我聖上。深燭便宜。爲關防萬世之利。欲聞諸臣之議。臣愚昧無別見。謹依前輩所論。用對揚聖上休命。伏惟上裁。敢啓。知道。觀此收議。獻可獻否者。各有意見。從當爛商。務歸完便。而其中領相獻議。以吁咈之意。陳根據之見。予甚嘉之。然不無一二未曉者。議中以爲。江都與南漢左右猗角。相爲保障者。誠是的確之論。而下段論江華不可兼水軍處。則曰若遇東北陸賊。江都可歸也。雖兼水軍。將焉用哉云。若陸賊而可歸也。則躡我之賊。必至津後。賊其將曰我是陸軍。彼已入海。何必渡水薄城爲哉云。而可以旋師而去乎。苟不然也。賊必具械整船。登岸而後已。當是時也。坐視而茫然無策。乃反責捍禦於背後之喬桐乎。又若水賊而不可歸也。則西南水路之咽喉。果是喬桐。而賊之所爭。我之所守。只在喬桐則已。若不但在是。則必沿流而下。從燕尾亭。或入於江都。或達京城矣。到此喬桐之防守。固不可忽。而三路合流之地。卽月串之燕尾亭也。尤豈可不守乎。儻欲守也。捨手下之江華。而亦何以哉。可歸可守者。非直爲百官。萬姓扈駕而往。然後乃可謂歸謂守也。預先思捍賊之策。使不得進向京城者。皆是歸也守也。胡爲乎喬桐獨可守。而江華獨不可守耶。地利互有利害。兵機不無長短。而予則曰江都一區。無論東北西南之賊。其可爲歸爲守。較然無疑矣。此所以未曉者也。議中。又以爲江都。爲可守之地。喬桐爲可戰之地者。亦是的確之論。而今者形便。有反於是者焉。江都則欲守而無可守之卒。喬桐則欲戰而無可戰之勢。傅城之賊。以無軍之空堞。守之可乎。蔽海之寇。以淺灘之膠舟。戰之可乎。此又未曉者也。又若議中。我國水使。彼人之輒稱將軍云者。或是指漁採之徒慰藉之說歟。苟使漆齒薙髮之類。挺戈奮劍。直前蹈躪。則未知此時。視水使果如何也。摧枯拉朽。恐未足以喩其瓦解土崩也。至又諸道水軍。元無文宰管領之規云者。亦有不然者。在古本府爲留守時。尙多有武臣差遣之例。況今制置更張之時乎。間差武將。修擧戎政。無使耕織失宜。以致疎虞之歎。可矣。此亦已所商量者。而方有擬於收議歸一後。欲復詢問之事。以故日前判付中。未及提敎。大臣之言。果先獲矣。大抵此皆漫話。目今江華第一弊端。卽無船而無卒也。若如大臣之筵奏。雖當不守江華。而欲有航海之日。城外四面。無一船隻。則假令喬桐。有金湯之固。備戰守之具。何從而達乎彼哉。今又以保障形便。反復於領相。可乎。江都南漢。具是保障也。江都則統三道舟師。置統禦之閫。南漢則領二輔陸軍。開守禦之府。豈非事理之常者乎。適此意到。更又申之。惟在深入思量。爛漫同歸也。議中使識務知邊之臣。周察兩地。待其歸奏後處分云者。甚好。卽欲差遣武將。制置形止。設施財力。俾皆一一審察以來也。讀訖。上曰。有回啓之事否。尙喆曰。無回啓矣。上下詢尙喆曰。江都收議。卿之意見。亦好矣。。尙喆曰。臣適有管見。有所陳達矣。上曰。卿見與向來收議不同。今則有立異之論。誠亦可嘉。然予意則有異於卿者矣。尙喆曰。小臣不聞聖敎。妄陳愚見。今日親承下敎。國家若欲設置。則可使處置得宜。而江華則沿江一帶。無莊船之所。月串甲串。亦非容置戰艦之津。則許多戰船。藏置無處。且江都。則只有如干陸軍。而曾無水軍備置者。脫有緩急。猝難應變。若專守江華。仍罷喬桐。則似或有捍禦疎虞之慮。故臣見如此矣。上曰。予不必强爲此擧。詢謀僉同。事係便好。則當爲設置之計。而此亦非專力於江華而永罷喬桐者也。尙喆曰。聖斷如此。而江華置統禦。喬桐置水使。以江華節制喬桐。則甚便好矣。上曰。卿之所見。何異於前耶。尙喆曰。初則知設置江華。永罷喬桐。故前所獻議者。蓋慮此患也。上曰。統制使之所見。何如。志恒曰。臣不知形便之如何。而若使江留。旣兼鎭撫。又兼統禦。而脫有事變。欲爲統率三軍。與賊出戰。則勢不得鎭撫矣。欲爲鎭撫一島。堅壘入守。則亦何能統禦耶。鎭撫統禦不可偏廢。亦不竝行。則恐不如依前置之。而且不得兼水陸諸軍。則何以節制而統領乎。設置之際。祗益更張之弊矣。上曰。統制使之意。以初不設置爲宜。而留守之出爲大將。入爲中軍。固不妨也。摠戎兼陸軍。則江華不可兼水軍乎。京城戒嚴之時。無暇論鎭撫出處。而若或有不幸之變。朝暮逼京。則豈可以鎭撫坐視而不爲來救耶。統制使之言。可謂有滯而無通變矣。兵判之意。何如。徽之曰。統制使之言太局矣。或有事出蒼黃。敵兵當前。則豈以鎭撫爲任。而不爲出戰耶。鎭撫之時。鎭撫。可也。出戰之時。出戰。可也。不可膠柱而隨機制變。可也。以京城言之。留都大將。以其留都爲重。而雖有敵鋒之犯都者。不爲出戰而禦賊耶。大抵江都。自丙子後。始置留守而不過護駕而已。初無戰具之備置者。其所疎虞。莫此爲甚。若設置捍禦。則豈不爲海防之一大助乎。上曰。右參贊之意。何如。鍾秀曰。江華守置。然後三南賊報。庶可相通。而戒嚴矣。且海路之要衝。莫沁都若也。則統禦之移設。卽海防之善策。而設有賊警。親出應戰。定一中軍。守之無妨。豈以鎭撫爲重。而坐視賊犯。堅守不動耶。平時以鎭撫兼之。亂時以水使行之。則此所謂臨機制變之道也。若欲守置。則喬桐永宗。皆非緊要之處矣。上曰。將臣之意皆何如。善復曰。臣則以統禦設置。爲萬全之計矣。上曰。喬桐水軍之設置。有何緊要耶。善復曰。喬桐非永守之地。雖是西路之要衝。比之江都。控扼之勢。金湯之險。不可同年而語也。統禦之設。設於江都。宜矣。上曰。賊若西南路竝進。則燕尾亭不得守。而燕尾之路不相通。則江都設險。有何藉乎。善復曰。不然矣。統禦使。若兼三道。則各津戰船。皆得招集。與之相通。各津戰船。若皆招集。與之相制。則何患過賊之不拒。燕尾之不通乎。國榮曰。臣不見江華之形便。不能指陳其利害。而江都設置之意。若爲去邠之時。保障之所。則大駕播遷。然後可議其統禦之責。而大駕未播遷之前。初無防禦之可論。且或西北水賊。若到喬桐。而喬桐不防。則燕尾亭越送之外。更無他策。然則江都未必緊於喬桐。而統禦不足設於江都矣。又聞船之膠形。沁喬無異。則戰艦之不便藏置。彼此一也。臣則謂統禦置之喬桐。未爲不可。而使水陸諸軍。三年一練。習肄兵事。修擧戰具。以爲不虞之備。似無妨矣。上曰。使士卒以赴水火。進退坐作。組練之規。如手足之捍頭目。將不識士卒之面。而一入於指麾之下。然後任以他將。未爲不可。此則將得其人。可與節制矣。然沁都一隅。亦豈非用武之地乎。喬桐永宗。爲左右咽喉之勢。控扼沁都而海路之要衝。莫緊於江華。則移設統禦。可也。弘淳曰。統禦變通之道。少無更張之失矣。樂性曰。果如下敎。則江都爲可守之地。而統禦之移設。亦無妨矣。上曰。果如領相言。喬桐初項。守而防之則好矣。而無兵不守。賊若過燕尾亭。則一帆之風。可入都城。何以則爲好耶。尙喆曰。喬桐。亦可守之地。非等置之處也。國榮曰。如欲設置統禦。則更遣諳鍊方略者。先審形便。然後可以定議矣。上命善復曰。今則日熱如此。少俟生涼。卿須更往。詳察其便宜。以爲完定之地。可也。上曰。統禦若定議設置。則此亦有收議之事故下判付。大臣備堂三司諸臣。試皆聽之。仍命有防。讀守摠兩營事判付曰。向者朝參。以四目修擧之意。有所布告者。非爲應文也。大抵四目之中。亦有緩急難易之別。至若制民産成人材。果爲當今之急務。而去古已遠。俗習難更。固當漸磨成就。期有實效矣。又如詰戎政裕財用之道。亦無異是。然於其中或不無一二事之易撟而不難行者。予則曰。汰冗兵以壯軍制。減冗食以補經用是也。若其得失無甚關緊。存革無甚利益。則固何必勤孜詢訪。不念率舊之意乎。自予嗣服之初。以此等事。爲說於筵中屢矣。筵臣。亦多不以爲迂闊也。噫。目今兵疲財匱。最是痼弊。苟求其源。無出於冗之一字。有國者裕國用之道。卽兵也食也。是以。伊日傳敎中。以三軍。分屬五營。五營各全一軍。弊似家兵。患生多門。耗財害民。所係不細爲言。若論汰甚冗者。則曷嘗如守摠兩營者。而其所制置。元不成樣。胡爲而爲外閫。胡爲而爲京營。一自創設後。至于今數百年間。乍內乍外。沿革無一定之規。前後如是者。不知其幾次矣。名以軍制。安有如許體段乎。古人豈不云乎。天下事小變則小益。在今百事因循成習之時。三軍五衛之制。雖不可議及。而若或就其太不緊之名色。以爲大有益之措劃。則謀國之良策。莫大於此。從前議者。亦多以兩營合設爲言。然而尙今難之者。蓋以武將一窠。難於區處也。適於近日。以統禦營之合於鎭撫營事。有所收議。及此時同爲矯弊。則似甚便宜。統禦鎭撫。旣合爲一。則不可徒以文臣差遣。以曾任武將人。依舊例間或交替。則亦無武將一窠難於區處之弊矣。又慮議者。或以爲守摠之軍。皆是畿輔之卒。則屬之京營。於事體不可云。而此亦有不然者。按漢史。北軍兵卒。調之左右京輔。左則扶風也。右則馮翊也。我朝之左右畿輔。何異於是。而又按漢史。置材官於郡國。郡太守兼領武事。而兵卒不屬於郡守。特屬北軍。我朝之守令兼營將。亦何異於是哉。此則所謂事體。不可與否非所可論。大凡法必倣古。可免無稽之嫌。若或有宜於古不宜於今者。而但欲效嚬而强爲。則非時措之義也。惟此之事。參古酌今。竝行不悖。此非獨予之言也。合營之議。京營之論。古來名碩所嘗明言者也。故判書李植之議曰。邦畿百里之內。旣有摠戎。又有水原防禦。南漢守禦。江都留營。水軍統禦。各操兵柄。不相統屬。愚意畿內諸鎭。倂於摠戎。則號令專一。體統不紊矣。故處士柳馨遠之論曰。今京畿不別置兵使。亦是古制。蓋其事理如此矣。大抵兩說豈非今日籌謨之左契乎。予意則。守摠兩營門。合爲一營。專管京畿左右道兵馬。而省其許多冗兵冗食。則似乃計之得者也。其令兵曹。以此收議于時原任大臣廟堂六曹三司之臣。以聞。讀訖。上曰。京中有五大將。故卽今弊瘼。皆在軍門。病民耗財之患。未必不由於此矣。尙喆曰。北漢何以區處乎。上曰。以管城將守之。足矣。當初設置北漢。不過使敵國。無得俯瞰長安之計而已。別無爲保障而設者也。大抵國富兵彊。則雖無北漢。可以守備矣。國弱兵疲。則有百北漢。少無益矣。尙喆等曰。若合兩營。則財力頗充溢。而可以去冗食冗兵矣。上曰。此蓋昔無之弊。各陳所見。以爲收議後。次對入奏。而必陳異見。可也。上曰。卿等見江原監司狀啓乎。尙喆曰。略聞之而未及見啓本矣。上曰。以朴仁榮供辭觀之。營裨之勒定本縣四百餘兩之數。旣是夥然。而崔炯玉之所犯九百餘兩。張遂民之橫斂三十六兩。事極痛駭。而當該道臣之不能檢飭。難免其責。幕裨輩橫侵之弊。亦爲極矣。近來名武啓請率去者。安保其不欺其將乎。弘淳曰。幕裨之弊。比比有之。爲其將者。信之不疑。致此歙谷之事矣。國榮曰。兵判所奏宣薦事。專付兵判。別取才一倂付兵判。而窠闕有掣肘之端。故亦付兵判。其事可謂善成矣。上曰。都政外。皆給宣薦則好矣。騎士用幾窠耶。兵判酌定似好。而有薦騎士。外方別取才。何以區處耶。國榮曰。一任兵判。而用公用私。都在兵判矣。上曰。後次對。更議稟處。可也。國榮曰。當初末副薦之許屬騎士爲定式。而亦不無掣礙之端。更爲添刪其節目。似爲無弊矣。命善曰。向者騎士節目之變通後。或有抑鬱之患。更爲添刪定式。以爲遵行。何如。上曰。當初末副薦之不許屬於禁軍。而許屬於騎士者。誠以宣薦甚多。未暇及於此輩而然也。今聞相臣將臣所奏節目添刪者。可謂無弊。更爲啓下。以爲永久遵行之地。可也。出擧條光漢曰。命卜之罪。不可掩置。更爲嚴問口招。何如。上曰。命卜事。不必更問。置之。可也。上曰。卿等見江留狀啓乎。溺水者十八人之拯活。似不無賞典矣。徽之曰。與義州事。差有異矣。略施賞典。亦無妨矣。上曰。宣薦更薦事。分付兵判。徽之曰。宣薦之一番退擇。申飭之。例也。故。向者例爲退托矣。宣傳官。自其中任意添刪。而非臣之抑令添刪者也。尙喆啓曰。頃以騎士節目事。旣有將臣兵判相議。後日次對。更爲稟處之命。而御營大將李漢膺。今日賓對。懸病不進。雖未知實𧏮之如何。事體誠極未安。從重推考。何如。上曰。依爲之。出擧條上曰。御將之今日不進。有何委折耶。尙喆曰。向者備局座起時。各有相臣將臣之房。而相望之間。將臣適解冠服而坐。宰臣徐浩修曰。此豈解章服之所乎。答以食畢更着云。宰臣捉致下隷。喩以體統之有損矣。將臣。以此之故。傳通出去。臣等招致下隷。以擧行之不善致責矣。以此撕捱。似過矣。上曰。大臣旣出擧條。則今日不進。極爲非矣。然今則老昏。不足警責矣。有防啓曰。近來筵體不嚴。奏對之時。或欠離席起伏之節。詢問之際。亦多勦說紛紜之擧。事甚未安。此後則申飭。何如。上曰。依爲之。出擧條上曰。昨者廟薦事。兵判聞之否。凡諸權付與例兼。安有吏兵批不知之官乎。至於兵曹。尤極疎漏。更爲定例。吏兵批。分而付之。出官敎後。下批之規。定式。可也。徽之啓曰。吏曹則凡係廟薦之窠。受點後必皆單付。下批。自兵批差出之職。若有例兼之屬於吏曹者。則亦爲區別單付。而至於本曹。則官方尤極疎虞。雖廟薦受點之窠。元無此例。其他例兼之當爲下批者。一例抛置。而或有初不下批。直出敎旨者。事旣襲謬。政又乖格。不可不一番釐正。此後廟薦受點之窠。及其餘例兼之應爲單付下批者。一依吏曹例。擧行。何如。上曰。依爲之。出擧條重祜啓曰。北兵使例兼鏡城府使。自前無下批之例。此後則依喬桐甕津例。一體單付擧行。何如。上曰。依爲之。出擧條尙喆啓曰。向來朝參大誥中。其一民産也。孟子之勸行仁政於時王者。不出制民産三字。蓋名田一事。雖難猝行。仁政。必自經界始。而八路百姓之冤號不已者。卽白地徵稅也。從前査陳降屬之擧。已屢矣。雖以聖上御極後言之。湖南嶺南。連行此政。雖未知此後實效之如何。如關北關東。非無說弊之奏。姑未聞擧行之事。誠爲慨然。若田政最紊。民弊最甚處。必得剛明守令之善於奉公者。勿論査陳與改量。從長釐正。民無白徵之冤。國無公稅之縮。則民國實政。莫大於此。爲先關飭諸道。或於秋後踏驗之時。或於春後始耕之時。着意擧行。使一邑而除一邑之弊。二邑而除二邑之弊者。此實爲仁政之效。以此分付未査陳諸道道臣處。使之察其緩急。惕念奉行。何如。上曰。依爲之。出擧條上曰。向者朝參日。特擧四目。誕告中外。而尙今無一人應旨者。誠爲慨然。仍命書傳敎曰。月前朝參也。特擧四目。誕告明廷。頒示中外。豈爲觀瞻而有是擧哉。誠以當一初之會。效訪落之義者也。凡所以制民産成人材詰戎政裕財用之道。京外籌畫之地。豈無二三策之可以措諸用者。而何不指陳其一得之見乎。以此知委廟堂及營閫。苟有施設之策矯捄之方。其各陳聞。又命書傳敎曰。已聞禁將所奏。又見江留狀啓。十八人拯活。皆是的實。誠爲可嘉。劉頗回稱名人。令該曹。考例論賞。而拯活論賞。雖不可淆濫。而生活人命。旣是分明。昨年義州。亦有已例。依此論賞。以爲激勵之地。書訖。上命諸臣先退。諸臣以次退出。上召鍾秀。下詢曰。實錄之役。盡爲修正乎。鍾秀曰。己酉年實錄。別樣多事端矣。上曰。守摠事。卿意則。何如。鍾秀曰。卒難講定矣。上曰。朝參日傳敎。卿見之而無誤字乎。鍾秀曰。得見而無誤字矣。上曰。惠廳文書裏面。卿其詳悉否。鍾秀曰。差任屬耳。未及詳知其裏面。而略有領會矣。上曰。李儒慶山訟事。卿意則孰是而孰非耶。鍾秀曰。臣亦莅任日淺。未得決立落。而仍遞矣。上曰。仁川御史林濟遠事。何如。伏惟上裁四字。語不成說。書啓踏印。且違格式。故以爲更卽改書入啓下敎。則初則兩是兩非。再則扶劉抑李。屢改屢啓。終不悟違格一款。故三次則指以踏印爲違格。而使之改正還啓。安有如許之事乎。此事予欲諭大臣矣。忘未果焉。三大臣。更爲入侍。榻敎賤臣承命。持傳敎出去。與三大臣偕入進前。上曰。仁川御史書啓。何以判付耶。初則意謂此人詳決以來。故命遣矣。不決立落於彼此。末乃於書啓。欲使自上處決。全沒送渠本意。此豈成說乎。大抵御史書啓。顧不重也。而設令予有改啓之敎。善否間。御史旣爲一啓。則安有拘於君命。改本再啓之事乎。雖緣生疎。致有此失。亦關後弊。不可無懲。御史更爲酌處。書啓以原本施行。使之自渠修呈。無妨矣。尙喆啓曰。仁川按覈御史林濟遠書啓末端。旣曰上裁。何如。又爲踏印於年月。以其有違格式。自上有還給之命。而御史輒改其原啓措語。終致訟理立落之不能別白。雖由生疎。有關後弊。御史林濟遠。施以削職之典。原書啓。一依初本改修正啓下之意。分付。何如。上曰。依爲之。出擧條命善曰。此人文識精詳。而長於鄕曲。生疎於此等事。而有此做錯矣。上曰。大抵近來俗習乖常。事君之道。專以承望風旨。作一時體。少無直截之風。故有如此之弊矣。設有違咈上意。或致譴罰。終無永棄之理。且窮通自有命數。不足憂畏。而每事當以直己做去。可也。鍾秀曰。大哉王言。爲臣下者。固當直心事君。而爲君上者。亦不以遜于予心爲可。而逆于予志爲非。則下有忠直之風。而上期都兪之治也。而近來時俗。果不無迎合之習也。此則殿下自反之處。伏願聖明。懋哉念哉。上命退去。大臣及鍾秀先退去。三司合啓。行大司憲鄭好仁。行副提學吳載純。大司諫吳載紹。校理朴天衡李謙彬。副校理鄭宇淳。正言尹行元。修撰黃昇源姜忱。副修撰宋煥億金憙所啓。鄭致達妻。與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非鄭妻之爲窩主。而厚謙雖命置法。和緩爵號自如。尙逭王章。神人之憤。去而益甚。以今番逆變觀之。妖任不過閭閻一賤女。內而埋凶射天。外而聚黨犯闕之謀。至今思之。心骨俱寒。彼鄭妻。妖性譎謀。有浮於蓋主太平。用物弘而餘威震。兼之家僮千百。積貨如山。門生故吏。殆遍一國。罄其委積。鼓發失志之徒。奚啻妖任之五十軍官而已哉。危機如是。而殿下欲以小不忍。終不顧國家之大憂耶。若以此女之先朝鍾愛。不忍正法。則尤有大不然者。罪狀未著之前。文王。何嘗不愛管蔡。而周公之達孝而不敢不誅於罪惡貫盈之後。臣等每讀唐史。至五王不誅上官昭容及武三思。未嘗不歎息痛恨。此女之所犯。何如管蔡之流言。隱憂何如於婉兒之微賤耶。請鄭致達妻。爲先削其爵號。亟施邦憲。使四百年宗社。轉危而爲安。上曰。不允。又所啓。乙未冬國家安危之機。至今追思。尙覺懍然。苟有體國大臣。則雖上敎固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾致難言之境。論其負犯。至爲深重。則向者近地移配。已失太寬。況可以全釋乎。雖以憫旱之聖意。有此收殺之聖敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。上曰。不允。又所啓。金相福。以天生妖邪之性。具萬古宵小之行。斷其平生。直一鳳漢之影子。蝨附狐媚之態。人不忍正視。趨世射利之跡。世自有公案。鳳漢之勢掀天而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。視士流如復私讐。直與麟謙恒簡輩。腸肚相連。打成一團。其居相職也。薦剡取拾。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而乙未冬相臣疏出之後。荐棘罪人宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢。而相福之包藏禍心。昭然難掩。而臣於伊時。適以承宣。睹其陰凶情狀。不能辦擧笏擊賊。尙切憤恨。況日前傳敎中。焦燥懍然之敎。殆臣子之所不忍聞者也。相福之爲逆黨。而護之釀之。使殿下至於此境者。已是相福之極罪也。斷案也。安有如此之罪。而終得幸免者乎。若雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。灼然可知。逆雲旣已伏誅。而相福之獨爲晏然者。揆以王章。寧有是理。今以筵話傳說。論相福之罪者。眞是緦功之察耳。麟謙雲諸賊。亘古所無之惡逆。而拘於平法之新令。孥戮之典。不得快施。神人之憤。已無可言。況相福。本以洪家之人。與此三賊。凶謀祕計。無不參涉。則凡厥罪犯。至有叵測。移配近地。已失太寬。連請遠竄。猶是輕典。而乍允旋收。至有全釋之命。末後處分。只施放歸之典。殿以雖以好生之德。欲推解網之仁。而三尺終難撓屈。輿情去而愈激。請放歸田里罪人金相福。爲先極邊遠竄。上曰。不允。又所啓。鄭致達妻之千凶萬惡。天地之所不容。神人之所必誅。爲臣子者之所不可一日共戴者也。三載于玆。一向靳持。已是失形之大者。而自夫三司齊討。一日累啓之後。事面尤大。體段尤別。決不當晷刻容貸。而以殿下之聖明。以殿下之英斷。一日二日。因循姑息。諸大臣之極言竭論。而每以不允二字。只下例批。臣等誠莫曉聖意之何所據而然也。殿下誠以此賊之所負犯。容或有一分可貸者而然歟。抑以先大王之所鍾愛。而不忍致辟而然歟。抑以公法可屈。而私恩有不可不顧而然歟。抑以群下之力爭。誠有所未孚而然歟。是皆有萬萬不然者。噫嘻痛矣。厚麟之極逆。而根柢則此賊也。能範之元凶。而窩主則此賊也。危動國本。沮遏大策。幾覆四百年宗國者。何莫非此賊之內煽陰釀。而此不但臣等之所痛心而次骨者。實國人之所齊憤而共討者。不但國人之所齊憤而共討者。殿下亦已明言昭揭於尊賢閣日記中。則於是乎此賊之罪。無一分可貸之理。殿下已俯燭無餘矣。此不但殿下之罪人。實宗社之罪人。先大王在天之靈。亦必深惡而痛絶之矣。屬籍已絶。國人共誅。則殿下之不忍致辟。恐非所以奉承先大王遺大投艱之意也。法者。非殿下之法。而卽祖宗之法。雖以人主之尊。有不得低昂於其間。公法之所必誅。私恩不得以容焉者。以殿下之聖學。亦已講之熟矣。首尾三歲。沫血力討。則群下之誠。亦未可謂不足以上格天心。而尙此靳允者。於斯數者之外。臣等實未知其所以也。嗚呼。人人得誅之義。撐宇宙而亘今古。則殿下雖欲以一時私恩。力拒公議。其可得乎。只足以拂天意而乖人心。而國勢日以岌嶪。民彝日益晦塞。伏願殿下。惕然深思。赫然明斷。亟降兪音。夬正王法。俾王章伸而輿憤洩焉。上曰。予非不知也。前此批旨詳諭矣。兩司合啓。行大司憲鄭好仁。大司諫吳載紹。正言尹行元所啓。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲設鞫得情。上曰。不允。又所啓。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。上曰。不允。又所啓。澤遂。爛漫同參於啓能凶慘不道之謀。而其身。王章已失。輿憤未泄。其陰凶情節。其父其弟。萬無不知之理。請彦衡養遂。竝令王府。設鞫嚴問。上曰。不允。又所啓。會遂之罪惡。與澤遂。一而二。二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。嚴鞫得情。上曰。不允。又所啓。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。上曰。不允。又所啓。噫嘻。痛矣。龜柱之罪可勝誅哉。顧其地處。何如。恩造。何如。而不思報效之道。恣其濫滑之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以此至於半夜扈衛。幾累先大王聖德。固已萬萬駭痛而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以今番趙峸事言之。其窮凶極惡。情節尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣不斷恩行誅矣。龜柱之凶逆。何異於賊麟。而一行一否。輿憤益激。請黑山島定配罪人龜柱。亟加嚴鞫。快正王法。上曰。不允。又所啓。噫。今番窮凶諸賊。誠往牒所無之變。而逆禶。以王室近親。名出凶徒之推戴。宮城吹角。擧國鼎沸。宗社危如一髮。禍機迫在呼吸。渠若有一分臣子之心。固當卽地減死。而食求其飽。衣求其煖。必欲圖生。復見天日等說。若有所恃者然。究厥心腸。已極萬萬叵測。而以殿下至仁至愛之德。不忍加誅。至使大臣禁堂。往問於渠。則猶復頑忍不動。終始拒逆。至曰我豈可死。卽此一節。尤可見其情狀之陰慘矣。臣等雖不敢以傅會之說仰陳。而逆禶未死之前。獰風怪雨。浹日大作。折木飛瓦。山川決裂。及其物故之後。天氣開霽。日星昭朗。噫。天心如此。其爲對國之敵。於此尤可驗矣。渠旣自盡。王章未伸。輿憤方切。而遽有其妻全釋之命。殿下之所貸者私恩。臣等之所執者公法。邦憲莫嚴。群情益激。請還寢逆禶妻放釋之命。依金吾初定濟州地定配。籍産一依法典擧行。上曰。不允。又所啓。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之設。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛漫於前後諸賊之供。而妖任埋凶之計。究其本則能賊也。逆範懷刃之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。速出斬之等語。肆然發惡。而且太甲桐宮之說。果與諸賊一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能。亟施孥籍之典。上曰。不允。又所啓。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安不更肆獍惡如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。左副承旨徐有防所啓。大司諫吳載紹。憲啓未畢之前。遽始院啓。其在臺體。不可無警。推考。何如。上曰。勿推。憲府啓。行大司憲鄭好仁所啓。妖宦壽賢之締結一種嗜利之凶徒。爛漫和通之狀。渠旣明白納招。則豈一日容貸於覆載之間乎。今此酌處之命。雖出於好生之德意。三尺至嚴。不可島縣爲奴而止。請大靜縣爲奴罪人金壽賢。依律處斷。上曰。不允。又所啓。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。又所啓。錫達。以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。上曰。不允。又所啓。金漢耆。辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。伏見備忘下者。仰認分析之意。揆以國法。有難曲貸。請削黜罪人金漢耆。亟施竄配之典。上曰。不允。又所啓。竄配罪人金載順。附麗諸逆。受人指點久矣。當此新化之後。宜思改革之道。而今其一疏。敢以扶抑彼此之意。欲售漫漶義理之計。斯當嚴討徵後之日。如此嘗試凶論之類。不可薄竄而止。請海南縣竄配罪人金載順。亟令王府。設鞫嚴問。上曰。不允。又所啓。洪達洙。干連逆家。薄竄旋宥。則不思懲畏。愈蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折姦萌而杜禍源哉。決不可歸之於尋常造言之科。而有所容貸。請三水府定配罪人洪達洙。亟令王府。更加嚴鞫。依律處斷。上曰。不允。又所啓。聖中之罪可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿。從而和之。交口讚引。噫嘻痛矣。先大王朝十三年不着帽。而始仕於殿下。欲展蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰。一串貫來者也。不仕於先大王朝者。卽先大王之逆臣。先大王之逆臣。卽殿下之逆臣。豈可一刻容息於覆載之間。而處分止於薄竄。則其窮凶情節。無以嚴覈。請長鬐縣遠竄罪人聖中。亟令王府。設鞫嚴問。期於得情。快正王法。上曰。不允。又所啓。有臣宗甲義駿。和應聖中叵測之說。推許薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記旣播之後。如此負犯之至重者。不可一刻容貸。而削版放逐之律。不足以懲其罪犯。請削版罪人有臣宗甲義駿。竝令王府。設鞫嚴問。依律處斷。上曰。不允。又所啓。罪人趙濟泰李潤成。俱以逆禶之切姻。凶謀逆節。萬無不知之理。而濟泰。則初不訊杖。徑先白放。潤成則未盡究覈。遽然酌處。揆以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。又所啓。罪人趙嵎。以物故罪人峸之弟。今番諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎。亟寢酌處之命。仍令王府。設鞫得情。快正王法。上曰。不允。又所啓。罪人南興老。以逆述之狎客。隨在謫所。究其情狀。已極萬萬叵測。而又於逆範輩。聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。又所啓。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包藏之心。幸賴先大王日月之明。燭其情狀。至以能滑爲敎。則捨命樂禍之凶。已著於當日。而無餘矣。究其情節。萬萬叵測。護逆之律。不施於瑩中。而將何施乎。荐棘之典。失之太寬。請薪智島荐棘罪人瑩中。設鞫嚴問。快施當律。上曰。不允。又所啓。臺啓事體至重。而昨日合辭。傳於辰時。政院無端稽滯。申牌已報之後。始乃入啓。事甚未安。請當該承旨。從重推考。上曰。該房。固有不察之失。而稽滯之注書。亦不可無警矣。該房。旣以軍士房。昨日終日入侍。宜有分揀之道。當該注書。從重推考。可也。諫院啓。大司諫吳載紹。正言尹行元所啓。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。設鞫嚴問。依律處斷。上曰。不允。又所啓。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。設鞫得情。快正王法。上曰。不允。又所啓。李弘濟地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投一疏欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。設鞫嚴問。上曰。不允。又所啓。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點。久矣。今其一疏。不思革面之圖。敢懷護逆之心。細究全篇。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。嘗試凶論之類。決不可薄竄而止。請海南縣竄配罪人金載順。亟令王府。設鞫嚴問。上曰。不允。又所啓。機張縣竄逐罪人朴宗岳。旣以左右麟謙。親密養泰。被論竄屛。則其在嚴防之道。亦不可輕易放釋。請寢竄逐罪人朴宗岳放釋之命。上曰。不允。又所啓。噫嘻痛矣。聖中有臣宗甲義駿等。罪犯尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫。彼諸賊。旣皆伏法。則顧此群凶。獨可容貸耶。情迹旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。又所啓。宮人福氷。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。其在淸宮禁杜亂萌之道。如此妖惡之徒。決不可以微賤而容貸。請還寢福氷酌處之命。依律處斷。上曰。不允。又所啓。申光復。本以啓能之切姻。腸肚相連。綢繆往來之狀。世所共知。向日能賊島配也。少無顧忌。肆然往見。究厥心腸。萬萬陰慘。能賊之凶謀祕計。光復。萬無不知之理。請海美縣定配罪人申光復。更令王府。嚴鞫得情。上曰。不允。又所啓。罪人克觀克泰。以妖任之同氣。凶謀逆節。爛漫同參。而嚴訊之下。抵賴不服。未克究覈。只施應坐之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿憤莫泄。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。又所啓。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠。擬議於閫帥之任。其陰凶情節。爛漫同參。昭不可掩。而究覈未竟。酌處有命。王章未伸。輿憤愈激。請定配罪人具翼遠。亟寢酌處之命。仍令王府。嚴鞫得情。快施當律。上曰。不允。又所啓。罪人大燮。以逆範之族屬。爲興文之主人。渠家又作會謀之所。而興文龍輝。挾匕之日。軍官五十人。作隊犯闕之說。具出於謀議之席。則渠之爛漫同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿情愈激。請減死安置罪人大燮。亟寢酌處之命。仍令王府。設鞫得情。快正王法。上曰。不允。又所啓。罪人弼海。以逆範之族屬。卵育其家。爛漫綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。請減死罪人弼海。亟寢酌處之命。仍令王府。設鞫得情。快正王法。上曰。不允。又所啓。放逐鄕里罪人尹得毅。本以愚騃之性。濟以濫滑之習。不學無恥。惟利是趨。以養厚之死友。爲光綏之食客。日夜綢繆。所營者何事。風雨造請。所議者何謀。行迹之陰祕。與李鎭常輩。實無異同。尙今漏網。物論駭惋。請放逐鄕里罪人尹得毅。施以屛裔之典。上曰。不允。又所啓。韓後翼。以讀書家子弟。甘心於戚里之鷹犬。向來一疏。托言袞闕。右袒龜柱。指意叵測。遣辭凶譎。甚至機事機心四字。直與賊輅。同一逆肚。賊輅。猶竝指懲討諸臣。而後翼直指聖躬。其無嚴縱恣。前古所未聞者。殿下特以語及乘輿。謙讓而不之罪。已有欠於天討五用之正大道理。而群下之至今伈伈。何少鷹鸇之志也。念朱子斥谷永之義。法周公誅武庚之心。請韓後翼。卽令王府。嚴鞫得情。快正邦刑。上曰。不允。又所啓。遠竄罪人安兼濟李宅鎭。俱以狎邪小人。附麗凶逆之門。倀鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄超。古今一轍。而善地薄竄。邦刑不加。況今麟謙雖伏王法。而凶徒盤結。實多。伏戎之憂。究覈情節。兩賊最爲機栝。藉曰孤雛腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚而國家之虞危。恐終無已時也。請遠竄罪人安兼濟李宅鎭。亟令王府。竝加嚴鞫。期於得情。依律處斷。上曰。不允。又所啓。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而日謙。以同惡相濟之凶種。偃處近郊。官爵不收。輿情尤憤。去而益甚。請恒善支屬。亟命散配。日謙兄弟。竝投絶島。以嚴隄防。上曰。不允。又所啓。禁庭拔劍。論其心跡。俱極無嚴。事當登時正刑。而雖以欽恤之聖德。至命三覆。而終貸一律。有壞三尺。無以懲萬世凶頑之類。殺人者死。王法至嚴。諉以狂易。輒逭當刑。則豪勢奸猾。死中求生。孰不效佯狂而倖免。僞印已是一律。而曆日所以欽天象而敬人時。先時後時。殺之無赦。尤非財貨官階盜踏之比。大禹下車泣辜。而未聞肆赦之文。聖人生道殺人。人不怨殺。徒以不忍人之心。曲赦難赦之罪。卽後世姑息之政。非王者公正之道。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。上曰。不允。又所啓。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。上曰。不允。又所啓。放逐罪人鄭遠達。雖曰狂易之人。旣爲逆謙至親。島配罪人閔百奮。本以賊徒所親。兼是恒簡切屬。則俱不可全然放釋。請亟收放逐罪人鄭遠達。珍島郡定配罪人閔百奮。放釋之命。上曰。不允。又所啓。乙未五月庭試榜事。尙何言哉。只緣凶徒之用奸。至有聖躬之受困。言之髮䝂。思之膽掉。而主試物故。憑覈無路。論啓經年。國體徒損。則雖不可一向爭執。而其中李鎭常之爲賊死卒。綢繆謀議。朴宗集之擅刪日記。漫漶義理。其跡至妖。其計叵測。科事之外。不可不一問。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。上曰。不允。又所啓。吳濬根。本以凶猾之人。粗挾文墨之技。托跡閔家。結爲心腹。弘燮父子。決科之文。皆手此人之手。而前後濫職。實藉其汲引之力。大小事爲。無不爛漫參涉。則渠以凶賊狎客。罪犯如此。不可以削版而止。請吳濬根。亟施屛裔之典。上曰。不允。又所啓。臣等姿性鈍滯。言議巽軟。本不合於淸朝耳目之任。而義重沐浴。章皇出肅。及登前席傳啓之際。做錯實多。致有承宣請推之擧。臣等何敢晏然於臺次乎。請命遞斥臣等之職。上曰。勿辭。亦勿退待。大司諫吳載紹所啓。臣本以生疎之致。避嫌之際。句語疎漏。致勤聖敎。臣滿心慙恧。何敢一刻仍冒於臺次乎。請命遞斥臣職。上曰。所失尤細。勿辭。亦勿退待。仍命三司諸臣退去。承史以次退出。